**MEMORANDUM O SPOLUPRÁCI**

*uzavretá podľa § 51 zákona č. 40/1964 Zb. Občianskeho zákonníka v znení neskorších predpisov*

**Slovenská akadémia vied (ďalej aj „SAV“)**

Sídlo: Štefánikova 49, 814 38 Bratislava

Štatutárny orgán: prof. RNDr. Pavol Šajgalík, DrSc., predseda

IČO: 00 037 869

**Slovenská technická univerzita v Bratislave (ďalej aj „STU“)**

Sídlo: Vazovova 5, 812 43 Bratislava

Štatutárny orgán: prof. Ing. Miroslav Fikar, DrSc., rektor

IČO: 00 397 687

**Univerzita Komenského v Bratislave (ďalej aj „UK“)**

Sídlo: Šafárikovo nám. č. 6, 818 06 Bratislava

Štatutárny orgán: prof. JUDr. Marek Števček, PhD., rektor

IČO: 00 397 865

**(ďalej aj „členovia“)**

uzatvárajú toto memorandum o spolupráci za účelom vytvorenia skupiny vrcholných vedeckých a vzdelávacích inštitúcií Slovenskej republiky, ktoré budú vzájomne spolupracovať s cieľom zlepšiť poskytovanie vysokoškolského vzdelávania a prispievať k rozvoju vedy, vzdelanosti, a kultúry spoločnosti (ďalej len „**vedecký klaster**“).

# Čl. 1 Poslanie vedeckého klastra

Poslanie vedeckého klastra je najmä:

1. pozdvihnúť národný i medzinárodný profil jeho členov na účely získania mimoriadne kvalitných študentov, vedcov, odborných zamestnancov a investícií;
2. posilniť prínos členov pre spoločenský, ekonomický, kultúrny a environmentálny blahobyt a prosperitu krajiny;
3. rozvinúť príspevok členov k vytváraniu, udržiavaniu a transferu svetovej zásobárne poznania;
4. posilniť schopnosť Slovenskej republiky zúčastňovať sa na globálnom rozvoji   
   a príležitostiach a profitovať z nich v zmysle globálnych a lokálnych výziev;
5. rozvinúť možnosti slovenských študentov participovať na celosvetovom vysokoškolskom vzdelávaní, vede a výskume bez ohľadu na ich zázemie.

# Čl. 2 Prostriedky na dosiahnutie poslania

Vedecký klaster sa bude snažiť dosiahnuť svoje poslanie najmä nasledujúcimi prostriedkami:

* vzájomným poskytovaním informácií a názorov medzi jeho členmi na účely posilnenia vzdelávania, vedy a výskumu, a to aj koordinovaním a podporou vzájomnej spolupráce zamestnancov členov a vzájomného toku informácií medzi nimi;
* spoločným koordinovaným postupom v otázkach verejnej politiky, financovania a smerovania vedy a výskumu a vysokoškolského vzdelávania v Slovenskej republike - členovia najmä prerokujú a zaujmú spoločné stanovisko k zásadným otázkam súvisiacich s vysokoškolskou politikou, k návrhom všeobecne záväzných právnych predpisov, ktoré sa bezprostredne dotýkajú života vysokých škôl, rozvoja vedy a výskumu či k návrhom predkladaným ministrom školstva, vedy, výskumu a športu Slovenskej republiky (ďalej len „minister“) Slovenskej rektorskej konferencii.
* nadväzovaním a udržiavaním kontaktov so zahraničím, s rektorskými konferenciami iných krajín, inými združeniami rektorov vysokých škôl, ako aj s Asociáciou európskych univerzít;
* uľahčovaním spolupráce v rámci vedeckého klastra na účely získania viac príležitostí pre študentov a zamestnancov pre rozvíjanie kontaktov, vzájomnej mobility študentov a učiteľov a pre rozvoj pracovného trhu - vďaka tomu študenti a zamestnanci získajú viac príležitostí a členovia vedeckého klastra budú rozvíjať svoje kontakty, zlepšia vzájomnú mobilitu študentov a učiteľov i pracovný trh;
* uľahčovaním zapojenie sa členov do popredných svetových centier výskumu a vysokoškolského vzdelávania na účely získania prístupu pre najlepších slovenských výskumníkov do najlepších svetových výskumných zariadení - budú mať vďaka tomu prístup do najlepších svetových výskumných zariadení a budú rozvíjať partnerstvá s medzinárodnými expertmi vo svojom obore, čo vďaka tejto pozícii Slovenskej republike prinesie úžitok z objavovania nových hraníc svetového poznania.

# Čl. 3 Práva a povinnosti členov

1. Členovia vedeckého klastra sa budú usilovať pracovať odborne, preukazujúc integritu, kvalitu výkonu a spoľahlivosť vo všetkom, čo činia. Členovia sa budú snažiť pracovať otvorene, rozširujúc možnosti spolupráce pre ostatných, s dosahovaním vysokých štandardov činnosti bez ohľadu na príslušnosť k inštitúcii.
2. Členovia sa zaväzujú napĺňať poslanie, a to najmä prostredníctvom prostriedkov formulovaných v tomto memorande.
3. Členovia vedeckého klastra sa dohodli, že akýkoľvek zásah zo strany štátu či tretích strán ohrozujúci alebo sťažujúci činnosť niektorého z nich alebo viacerých z nich, sa bude považovať za zásah proti všetkým, a preto odsúhlasili, že ak nastane takýto zásah, každý z nich sa bude všemožne snažiť takýto zásah odvrátiť a pomôcť členovi takto ohrozenému alebo zasiahnutému tým, že bezodkladne podnikne sám a v súlade s ostatnými členmi takú akciu a také opatrenia, aké bude považovať za potrebné, vrátane verejného odsúdenia takéhoto zásahu, právnej pomoci a pod. Akýkoľvek takýto zásah a všetky opatrenia vykonané v jeho dôsledku sa bezodkladne oznámia členom a prekonzultujú v rámci vedeckého klastra.

# Čl. 4 Zasadnutia a iná komunikácia v rámci vedeckého klastra

1. Členovia vedeckého klastra sa zaväzujú zvolať zasadnutie vedeckého klastra najmenej jeden krát mesačne. Zvolať zasadnutie má právo ktorýkoľvek člen vedeckého klastra.
2. Zasadnutí sa zúčastňujú spravidla štatutári členov, na základe ich dohody aj ďalší zamestnanci členov či iné osoby. Na zasadnutí sa rozhoduje prednostne o otázkach, kvôli ktorým bolo zvolané, na základe vopred určeného programu. Každý člen má právo zúčastňovať sa, hlasovať, podávať návrhy a pripomienky na zasadnutí, a to prostredníctvom svojho štatutárneho orgánu alebo ním splnomocnenej osoby.
3. Organizačne a administratívne zabezpečuje zasadnutie niektorý z členov na základe rotujúceho princípu. Rovnako určený člen zabezpečuje aj vyhotovenie záznamu zo zasadnutia pléna, ak to členovia uznajú za potrebné.
4. Okrem komunikácie na svojich zasadnutiach sa predpokladá aj iná komunikácia členov a ich zamestnancov, a to najmä elektronicky.

# Čl. 5 Záverečné ustanovenia

1. Zmena tohto memoranda je možná len písomnou dohodou členov, a to vo forme číslovaného dodatku.
2. Vo veciach neupravených týmto memorandom sa zmluvný vzťah spravuje príslušnými ustanoveniami Občianskeho zákonníka. Ak niektoré ustanovenia tohto memoranda nie sú celkom alebo sčasti platné alebo neskôr stratia platnosť, nie je tým dotknutá platnosť ostatných ustanovení. Namiesto neplatných ustanovení sa použije právna úprava, ktorá sa čo najviac približuje zmyslu a účelu tohto memoranda a následne v danej veci členovia čo najskôr uzatvoria platný dodatok podľa odseku 1.
3. Toto memorandum nadobúda platnosť a účinnosť dňom jeho podpísania všetkými členmi.
4. Toto memorandum je vyhotovené v 6 rovnopisoch, z ktorých každý má platnosť originálu. Po dvoch vyhotoveniach prevezme každý člen.
5. Členovia vyhlasujú, že si toto memorandum riadne prečítali, jeho obsahu porozumeli a na znak toho, že obsah tohto memoranda zodpovedá ich skutočnej a slobodnej vôli, ho vlastnoručne podpísali.

V Bratislave dňa ...................................

................................................................

prof. RNDr. Pavol Šajgalík, DrSc.,

predseda SAV

V Bratislave dňa ...................................

................................................................

prof. Ing. Miroslav Fikar, DrSc.

rektor STU

V Bratislave dňa ...................................

................................................................

prof. JUDr. Marek Števček, PhD.

rektor UK